
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	                      Bucureşti, 27.06.2006

                      Nr.  P.l.x – 458/2006
	                                                                           Bucureşti, 10.05.2006

                                                                           Nr.  Pl.x – 289/2006


RAPORT

              asupra propunerii legislative pentru completarea Legii nr. 219/1998 privind regimul concesiunilor, modificată şi completată prin Legea nr. 241/2003 şi Legea nr. 528/2004

În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, în fond, cu propunerea legislative pentru completarea Legii nr. 219/1998 privind regimul concesiunilor, modificată şi completată prin Legea nr. 241/2003 şi Legea nr. 528/2004, trimisă cu adresa  P.l.x 458 din 10 mai 2006, înregistrată sub nr. 31/684 din 11 mai 2006.    

Potrivit prevederilor art. 75 din Constituţia României, republicată, şi ale art.92 alin. (9) pct.2, din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a respins prezenta propunere legislativă, în şedinţa din 4 mai 2006.

Consiliul Legislativ a avizat favorabil propunerea legislativă, cu  unele observaţii, conform avizului nr. 1482 din 24 octombrie 2005.

Guvernul, prin punctul său de vedere, transmis prin adresa nr. 512 din  7 februarie 2006, nu susţine adoptarea acestei iniţiative legislative. 

Comisia pentru politică economică, reformă şi privatizare a avizat negativ propunerea legislativă, conform avizului nr. 21/238 din 14 iunie 2006. 

Propunerea legislativă supusă dezbaterii are ca obiect de reglementare modificarea art. 28 din Legea nr. 219/1998 privind regimul concesiunilor, cu modificările şi completările ulterioare şi vizează contractul de concesiune, care nu poate cuprinde clauze confidenţiale .

În conformitate cu prevederile art. 61 din Regulamentul Camerei Deputaţilor, republicat, membrii comisiei au examinat proiectul de lege susmenţionat, în şedinţa din 27 iunie 2006. La lucrările comisiei a participat, în calitate de invitaţi, din partea Ministerului Justiţiei, doamna Katalin Barbara Kibedi ministru secretar de stat.

 În urma examinării iniţiativei legislative şi a opiniilor exprimate de către membrii Comisie şi de către invitaţi s-a constatat că propunerea legislativă vizează modificări intervenite la Legea nr. 219/1998 privind regimul concesiunilor, lege care a fost abrogată prin OUG nr. 34/2006. Prin urmare, propunerea legislativă este lipsită de obiect.
Din numărul total de 26 membri ai Comisiei juridice, de disciplină şi imunităţi au participat 15 deputaţi.

Faţă de considerentele menţionate mai sus membrii comisiei au hotărât, cu unanimitate de voturi, să propună plenului Camerei Deputaţilor respingerea propunerii legislative pentru completarea Legii nr. 219/1998 privind regimul concesiunilor, modificată şi completată prin Legea nr. 241/2003 şi Legea nr. 528/2004.


În raport cu obiectul şi conţinutul său, ce vizează modificarea unei legi organice, propunerea legislativă face parte din categoria legilor organice. 

                   PREŞEDINTE,                                                              SECRETAR,

                    Sergiu Andon                                                               George Băeşu

         Consilier,

Nicoleta Segărceanu

